PATVIRTINTA

Klaipėdos miesto savivaldybės

tarybos 2013 m. spalio 24 d.

sprendimu Nr. T2-265

**KLAIPĖDOS MIESTO PASIRENKAMOJO VAIKŲ UGDYMO PROGRAMŲ, FINANSUOJAMŲ IŠ SPORTININKO KREPŠELIO LĖŠŲ, TVARKOS APRAŠAS**

**I. BENDROSIOS NUOSTATOS**

1. Klaipėdos miesto pasirenkamojo vaikų ugdymo programų, finansuojamų iš sportininko krepšelio lėšų, tvarkos aprašas (toliau – Aprašas) reglamentuoja pasirenkamojo vaikų ugdymo teikėjų atitikties nustatymo ir programų vertinimo organizavimą, programų finansavimo bei atsiskaitymo už šias lėšas sąlygas.

2. Apraše vartojamos sąvokos:

2.1. *pasirenkamasis vaikų ugdymas (toliau – PVU)* – pagal bendrojo ugdymo programas besimokančių vaikų ir jaunimo iki 19 metų (toliau *–* mokiniai) ugdymas, teikiamas pagal pasirinktas neformaliojo vaikų ugdymo ir formalųjį švietimą papildančio vaikų ugdymo programas;

2.2. *PVU programa* – tai neformaliojo vaikų ugdymo ar formalųjį švietimą papildančio vaikų ugdymo programa, kuri rengiama vadovaujantis Bendrųjų iš valstybės ir savivaldybių biudžetų finansuojamų neformaliojo švietimo programų kriterijų aprašu, patvirtintu Lietuvos Respublikos švietimo ir mokslo ministro 2004 m. birželio 18 d. įsakymu Nr. ISAK-991 (atsižvelgiant į aktualią redakciją);

2.3. *sportininko krepšelis* – pagal PVU programą ugdomo vieno mėnesio mokinio lėšos;

2.4. *PVU teikėjai* – Klaipėdos mieste sportinę veiklą vykdančios nevyriausybinės organizacijos, veikiančios pagal Lietuvos Respublikos asociacijų ir Lietuvos Respublikos viešųjų įstaigų įstatymus;

2.5. *PVU teikėjai nuo 2015 m. sausio 1 d.* – Švietimo ir mokslo institucijų registre (ŠMIR) užsiregistravusios, Klaipėdos mieste veikiančios nevyriausybinės organizacijos, vykdančios sportinę veiklą, kurių įstatuose yra nurodyta su švietimu ar ugdymu susijusi veikla;

2.6. *Ekspertų komisija* – šio Aprašo 11 punkto nustatyta tvarka sudaryta komisija, kuri sprendžia su PVU programų vertinimu ir finansavimu susijusius klausimus.

3. Kitos šiame Apraše vartojamos sąvokos atitinka Lietuvos Respublikos švietimo, Lietuvos Respublikos kūno kultūros ir sporto įstatyme vartojamas sąvokas.

4. PVU programos finansuojamos iš savivaldybės biudžeto asignavimų, numatytų Klaipėdos miesto savivaldybės kūno kultūros ir sporto plėtros programai, ir negali viršyti šiai programos priemonei skiriamų lėšų dydžio.

**II. PARAIŠKŲ PATEIKIMO, TEIKĖJŲ ATITIKTIES NUSTATYMO IR PROGRAMŲ VERTINIMO ORGANIZAVIMAS**

5. PVU programų dalinio finansavimo konkursas skelbiamas Klaipėdos miesto savivaldybės interneto svetainėje www.klaipeda.lt 2013 metais – lapkričio mėnesio pirmąją savaitę, o kiekvienais kitais metais – spalio mėnesio pirmąją savaitę. Skelbime nurodoma paraiškų priėmimo sąlygos ir terminai. Paraiškos priimamos 10 darbo dienų nuo paskelbimo datos.

6. PVU programų atrankos konkursą ir ekspertų komisijos (toliau – Komisija) darbą techniškai aptarnauja Klaipėdos miesto savivaldybės administracijos Ugdymo ir kultūros departamento Sporto ir kūno kultūros skyrius (toliau – Sporto ir kūno kultūros skyrius).

7. PVU programai finansuoti iš sportininko krepšelio lėšų PVU teikėjas Sporto ir kūno kultūros skyriui pateikia:

7.1. PVU teikėjo (juridinio asmens) atitikties nustatymo paraišką (šio Aprašo 1 priedas);

7.2. PVU programos paraišką (šio Aprašo 2 priedas).

8. PVU teikėjas kiekvienais metais gali pateikti ne daugiau kaip vieną PVU programos paraišką.

9. PVU teikėjo (juridinio asmens) atitikties vertinimas pradedamas pasibaigus paraiškų pateikimo terminui ir atliekamas per 5 darbo dienas. Techninę paraiškų patikrą atlieka Sporto ir kūno kultūros skyriaus paskirtas specialistas (toliau – Sporto specialistas) pagal patvirtintą PVU teikėjo (juridinio asmens) atitikties vertinimo formą (šio Aprašo 3 priedas) ir kitą dieną perduoda Komisijos pirmininkui.

10. Jei PVU teikėjas kaip juridinis asmuo neatitinka nors vieno pagrindinio kriterijaus ir nepridėjo reikalingų dokumentų, jo PVU programos paraiška Komisijai neteikiama.

11. Sporto specialisto pateiktas PVU programų paraiškas nagrinėja 9 asmenų Komisija, kurios narius deleguoja: Klaipėdos miesto sporto taryba – 3 atstovus, po vieną iš kiekvienos sporto šakų grupės, Klaipėdos miesto savivaldybės tarybos Ugdymo ir jaunimo reikalų komitetas – 1 atstovą, Klaipėdos miesto savivaldybės administracijos Ugdymo ir kultūros departamentas – 3 atstovus, BĮ Klaipėdos sporto mokymo įstaigos – 2 atstovus.

12. Komisijos pirmininką ir narius dvejų metų laikotarpiui įsakymu tvirtina Klaipėdos miesto savivaldybės administracijos direktorius.

13. Komisija, vertindama paraiškas, vadovaujasi sąžiningumo, nešališkumo bei atsakingumo principais. Komisija, vykdydama savo funkcijas, privalo užtikrinti informacijos, susijusios su jų veikla Komisijoje, konfidencialumą, kol nepriimtas galutinis sprendimas dėl PVU programų finansavimo.

14. Komisijos nariu negali būti asmuo, kurį su PVU teikėju sieja ryšiai, neleidžiantys priimti objektyvių sprendimų, arba dėl jo veiklos Komisijoje gali kilti viešųjų ir privačių interesų konfliktas.

15.Vieną PVU programos paraišką vertina ne mažiau kaip 2 Komisijos nariai, kurie posėdyje supažindina kitus Komisijos narius bei užpildo PVU programos paraiškos vertinimo formą (šio Aprašo 4 priedas).

16. Komisijos atrinktoms ir teigiamai įvertintoms PVU programoms lėšų apskaičiavimas aprašomas šio Aprašo III skyriuje.

17. Komisijos nariai, apskaičiavę sportininko krepšelį, teikia Klaipėdos miesto savivaldybės administracijos direktoriui rekomendaciją dėl biudžeto lėšų paskirstymo PVU programų daliniam finansavimui.

18. Komisijos sprendimai priimami Komisijos posėdyje ne vėliau kaip per 10 darbo dienų nuo PVU paraiškų iš Sporto specialisto gavimo dienos. Komisijos posėdis yra teisėtas, jeigu jame dalyvauja daugiau kaip pusė visų Komisijos narių. Komisijos sprendimai priimami paprasta Komisijos posėdyje dalyvaujančių Komisijos narių balsų dauguma. Jeigu Komisijos balsai pasiskirsto po lygiai, lemia Komisijos pirmininko balsas.

19. Komisijos pirmininkas organizuoja Komisijos darbą, atsako už jos veiklos kokybę ir priimtus sprendimus. Komisijos posėdžiai yra protokoluojami. Protokolą per 3 darbo dienas nuo įvykusio posėdžio surašo Komisijos sekretorius.

20. Komisija sprendžia ir kitus su PVU programų finansavimu susijusius klausimus.

**III. SPORTININKO KREPŠELIO LĖŠŲ APSKAIČIAVIMAS**

21. Sportininko krepšelio dydis priklauso nuo sporto šakos, grupės ugdymo metų valandų skaičiaus, vaikų skaičiaus grupėje ir sutartinių mokinių koeficiento. Vieno sportininko krepšelio dydis apskaičiuojamas: nustatytas sutartinių mokinių koeficientas (apskaičiavimas: (X + X × 5,5/18) × 12,94/18 × BMA × 1,3098 × 1,185/MK) padauginamas iš mokinio krepšelio (MK) dydžio, nustatyto pagal Mokinio krepšelio lėšų apskaičiavimo ir paskirstymo metodikos, patvirtintos Lietuvos Respublikos Vyriausybės 2001 m. birželio 27 d. nutarimu Nr. 785 (atsižvelgiant į aktualią redakciją), padauginamas iš mėnesių skaičiaus ir padalijamas iš žmonių skaičiaus (apskaičiavimas: koef. × MK × mėn./žm.).

22. Apskaičiuotas sportininko krepšelio dydis finansuojamas iš valstybės bei savivaldybės lėšų ir tėvų įmokų. Vieno sportininko krepšelio dydis iš savivaldybės biudžeto apskaičiuojamas: X × 12,94/18 × BMA × 1,3098 × 1,10/žm. (vidutinis valandų skaičius rengiamai mokymo grupei padauginamas iš vidutinio sąlyginio pedagogo tarifinio atlygio koeficiento, padalijamas iš valandų per savaitę, padauginamas iš bazinės mėnesinės algos dydžio, padauginamas iš socialinio draudimo mokesčio ir padauginamas iš 10 procentų ugdymo proceso organizavimo ir valdymo išlaikymo dedamosios). Rekomenduojamas vidutinis valandų skaičius PVU programoms iš savivaldybės lėšų įgyvendinti nurodytas šio Aprašo 5 priede.

**IV. PVU PROGRAMŲ FINANSAVIMAS IR LĖŠŲ NAUDOJIMAS**

23. Sporto specialistas, atsižvelgdamas į Komisijos rekomendacijas, parengia Klaipėdos miesto savivaldybės administracijos direktoriaus įsakymo projektą dėl biudžeto lėšų paskirstymo PVU programų daliniam finansavimui.

24. Biudžeto lėšos PVU programų daliniam finansavimui paskirstomos Klaipėdos miesto savivaldybės administracijos direktoriaus įsakymu.

25. Finansavimą gaunantys PVU teikėjai skelbiami savivaldybės interneto svetainėje www.klaipeda.lt, skiltyje *sportas*.

26. Sportininko krepšelį mokinys gauna tik vienoje įstaigoje, pagal vieną PVU programą, kurią prašyme nurodė kaip prioritetinę. Lėšos PVU programai pervedamos ketvirčiais. Pagal PVU programą ugdomų mokinių sąrašas tikslinamas du kartus per metus.

27. Finansavimą gavęs PVU teikėjas Sporto ir kūno kultūros skyriui pateikia:

27.1. patikslintą pagal PVU programą ugdomų mokinių sąrašą;

27.2. PVU programos vykdymo grafiką ketvirčiais.

28. PVU teikėjas su Klaipėdos miesto savivaldybės administracija pasirašo biudžeto lėšų naudojimo sutartį, kurioje numatomi Klaipėdos miesto savivaldybės administracijos bei PVU teikėjo teisės ir įsipareigojimai, atsakomybė, sutarties nutraukimo sąlygos ir kt.

29. PVU teikėjai skirtas sportininko krepšelio lėšas naudoja šioms ugdymo proceso išlaidoms padengti:

29.1. personalo darbo užmokesčiui ir trenerių kvalifikacijos tobulinimui;

29.2. ugdymo procesui organizuoti ir valdyti;

29.3. sportininkų ir kitų ugdymo procese dalyvaujančių asmenų kelionės transporto išlaidoms vykti į varžybas;

29.4. metodinėms mokymo priemonėms įsigyti;

29.5. sportiniam inventoriui įsigyti, kurio įsigijimo vertė – ne didesnė kaip 1000 Lt;

29.6. ugdymo aplinkos (bazės, patalpų) nuomai.

30. Lėšos neskiriamos kitoms išlaidų rūšims, nenurodytoms 29 punkte.

31. PVU teikėjas, pasirašęs biudžeto lėšų naudojimo sutartį:

31.1. atsako už PVU programos įgyvendinimą ir tikslinį lėšų panaudojimą;

31.2. sužinojęs, kad negalės vykdyti PVU programos, turi ne vėliau kaip per 20 dienų nuo sužinojimo apie aplinkybes, dėl kurių negali vykdyti programos, dienos apie tai raštu informuoti Sporto ir kūno kultūros skyrių. Bet kuriuo atveju tokia informacija turi būti pateikta ne vėliau kaip iki einamųjų metų gruodžio 1 d.;

31.3. savivaldybės biudžeto lėšas, gautas PVU programoms iš dalies finansuoti, apskaito atskirai atidarytoje sąskaitoje.

32. Skiriamos lėšos negali būti naudojamos kitoms programoms įgyvendinti. Įgyvendinus PVU programą, nepanaudotos lėšos turi būti grąžintos į savivaldybės biudžeto lėšų naudojimo sutartyje nurodytą sąskaitą ne vėliau kaip iki einamųjų metų gruodžio 20 d.

**V. PVU TEIKĖJO ATSAKOMYBĖ IR ATSISKAITYMAS UŽ LĖŠAS**

33. PVU teikėjas, įvykdęs PVU programą, Sporto ir kūno kultūros skyriui pateikia PVU programos įgyvendinimo ataskaitą.

34. PVU programų vykdymo eiga, rezultatai, biudžeto lėšų panaudojimas tikrinami Klaipėdos miesto savivaldybės administracijos direktoriaus nustatyta tvarka.

35. Jeigu PVU teikėjas už programai įgyvendinti gautas lėšas atsiskaito po sutartyje numatyto termino, jis 1 (vieniems) metams praranda teisę dalyvauti programų konkursuose.

36. Jeigu PVU teikėjas neatsiskaitė arba gavus ataskaitą PVU programos įvykdymą paaiškėja, kad programai įgyvendinti gautas lėšas panaudojo ne pagal paskirtį ir (ar) jų negrąžino, tai lėšos išieškomos įstatymų nustatyta tvarka ir organizacija 5 (penkeriems) metams praranda teisę dalyvauti PVU programų finansavimo konkurse.

**VI. BAIGIAMOSIOS NUOSTATOS**

37. Einamaisiais biudžetiniais metais gali būti skiriamos lėšos iš nepanaudotų arba papildomai gautų lėšų, paskelbus papildomą konkursą PVU programoms finansuoti. Pateiktos paraiškos vertinamos šio Aprašo nustatyta tvarka. Lėšų paskirstymą tvirtina Klaipėdos miesto savivaldybės administracijos direktorius.

38. PVU programos yra saugomos dvejus metus nuo jų gavimo dienos, PVU programų ataskaitos Sporto ir kūno kultūros skyriuje saugomos trejus metus.

39. Už šio Aprašo vykdymo kontrolę atsako Sporto ir kūno kultūros skyrius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_